TikTok-duo om matprisene: – Kan nesten ikke bli billig nok
August og Martin lager enkle og billige oppskrifter for studenter og unge. Dersom ikke oppskriftene er billige nok, sier følgerne ifra.   – Jeg opplever selv oftere og oftere at jeg står i kassa, og tenker «oi, det var mye» når summen kommer opp. Da må jeg gå gjennom kvitteringen, sier Bryn.  For ting blir dyrere, kanskje spesielt mat.  I januar var matprisene 8,8 prosent høyere enn på samme tid i fjor. Bare fra desember til januar steg de med 1,6 prosent.  Både frukt og grønt har blitt mer enn 12 prosent dyrere. Prisen på kjøtt har steget med 8,6 prosent.  August Borgås (28) og Martin Bryn (31) er blant Norges mest populære matinfluencere. På TikTok har duoen rett i underkant av 400.000 følgere, og de har også gitt ut kokebok sammen. De sier at tonen blant følgerne deres har forandret seg. – Folk spør mer om billig mat og oppskrifter. Det er mye større pågang av den type spørsmål, sier Bryn. Duoen sier at de ikke alltid nødvendigvis har hovedfokus på å lage de billigste oppskriftene, men at de tenker på hva slags mat som gir det beste innholdet. Da kan publikum si ifra.  – Vi har lagt merke til at folk kommenterer hvis vi ikke har tenkt på pris, sier Bryn. – Det er veldig typisk, spesielt det siste året. «Tror du jeg har råd til det der, eller?». Det kan nesten ikke bli billig nok, sier Borgås.  Han sier at han selv begynner å miste kontrollen på hva ting koster. – Da jeg var student hadde jeg stålkontroll på prisene. Jeg visste hva alt av svin, storfe, kylling og frossenprodukter kostet. Nå føler jeg ikke det er så mye å velge i. Bryn trekker frem kjøttstykker som eksempel. – Vi har ofte kjøpt de billigste stykkene, og kjempet deres sak. «De er gode de også, bare du leter litt», liksom. Vi visste nøyaktig hva kiloprisen var i de ulike butikkene. Så begynte noe å endre seg, og da gikk det fort. For hver uke du er i butikken nå, så har prisen endret seg. Jeg har nesten gitt opp.  I jakten på de beste og enkleste oppskriftene, går de ofte nye veier, og ser på nye ingredienser. Er det billig i tillegg, så er det en bonus.  – Akkurat nå har jeg dilla på oksehale. Det er et kjempebillig produkt, sier Bryn.  I tillegg råder de om å sjekke ut grønnsaker på asiatiske marked. De er også produsert i Norge, men ofte er billigere.  – Så er det noen produkter som billigvarekjedene har lagt pristak på. Som koteletter, kyllingvinger og kyllinglår fra de billigste merkene. Og dette er varer du kan bruke til andre ting også. Står det svinekjøtt i en oppskrift, så kan du fint bruke nakkekoteletter, sier Borgås.  Guttene kommer på én ting du i hvert fall ikke skal gjøre. – Å kjøpe for eksempel svinekjøtt som er strimlet skal du bare ikke gjøre. Jo mer noen har gjort med råvaren din, jo mer koster den. – Ta deg råd til å kutte din egen kylling. De to kompisene er begge bosatt i Kristiansand, hvor de møttes i 2016. De var begge studenter med en kjærlighet for mat.  – Høsten 2017 fant vi ut at vi ønsket å gjøre noe sammen på nettet. Vi hadde mest lyst til å prøve oss på YouTube, men det var litt for skummelt, mimrer Borgås. Opprinnelig er han fra Sarpsborg. De kjempet nemlig også litt mot egen selvbevissthet. – Det er merkelig å tenke på, men alt dette var litt flaut på den tiden. Da vi gikk for å poste på Instagram, så ble det litt pes fra kompiser.  – Jeg skammet meg litt jeg også, tilstår Bryn.  Etter et par år på Instagram, gikk ferden videre til TikTok. Da gikk det radig. På spørsmål om når de skjønte at de hadde «klart det», så svarer de forskjellig. Bryn først: – Vi har en kollega slash konkurrent som heter Kristoffer Kaayne. Vi hadde lenge en vennskapelig kamp om å være størst på TikTok. Og da vi passerte han, tenkte jeg vi hadde nådd toppen. Så vant vi Vixen i fjor, og da følte vi virkelig at vi faktisk var Norges største matinfluencere.  Borgås husker det annerledes.  – Jeg tenkte det mye tidligere. For noen år siden var jeg og familien i Oslo. På dette tidspunktet hadde vi noen tusen følgere, og det var gøy, men vi trodde aldri det skulle bli noe særlig større. Men på den turen ble jeg kjent igjen.  – Det er sant! «Det er dere som er de milkshake-gutta»! bryter Bryn inn.  – Hvordan er dynamikken mellom dere, da? Er en mer sjef enn den andre? Hvem er Simon og hvem er Garfunkel?  – Jeg tar ikke innholdet i denne referansen. Jeg tror vi er ganske like, sier Borgås med et glimt i øyet.  August & Martin er tilknyttet Schibsteds profilbyårå Max Social. VG eies også av Schibsted. VGs redaksjonelle vurderinger gjøres uavhengig av dette. Oversikt over bindinger for profiler som gjør oppdrag for VG ligger her.
Matinfluencerne August Borgås og Martin Bryn merker endring blant sine følgere, som etterspør billigere oppskrifter Matprisene var 8,8% høyere i januar enn på samme tid i fjor, med frukt og grønt over 12% dyrere og kjøtt 8,6% dyrere Duoen deler tips om billige ingredienser og anbefaler for eksempel å sjekke asiatiske markeder for grønnsaker og unngå for mye prosessert mat. 